પોતાની ખુરશીમાંથી તેઓ ઊભા થયા. તેમના ચહેરા પર હવે કડકાઈની રેખાઓ દેખાતી હતી. મને પણ બીક લાગવા લાગી. મને ખાતરી હતી કે આજ હું ગયો ! મારી જિંદગીમાં મને આટલો ડર ક્યારેય નહોતો લાગ્યો. તેમણે ભારી અવાજમાં મને તેમની પાસે બોલાવ્યો અને કહ્યું કે તારી નોટ પણ સાથે લાવજે, જોઈએ કે હું જે ભણાવતો હતો તેને બદલે તારૂં ધ્યાન ક્યાં છે. હું મારી નોટબુકમાં કઈ કરી રહ્યો હતો તે તો તેમને સ્પષ્ટ જ લાગતું હતું.